ครม.ต่างตอบแทนผู้มีพระคุณ “พ่อบิ๊กตู่”!
ครม.ต่างตอบแทนผู้มีพระคุณ "พ่อบิ๊กตู่"!
25 ม.ค. 2560

ครม.ต่างตอบแทนผู้มีพระคุณ “พ่อบิ๊กตู่”! แก้สัญาเช่าศูนย์ประชุมแห่งชาติสิริกิติ์กับ “กลุ่มเจริญ” เป็น 50 ปีจากเดิม 25 ปี “ธีระชัย” อดีตรมว.คลัง โต้มีใครไม่รู้บ้างว่าใครซื้อที่ดินมรดกของนายกฯ
ผู้สื่อข่าวรายงานว่า เมื่อวันที่ 17 ม.ค.60 ที่ประชุมคณะรัฐมนตรี (ครม.) มีมติให้แก้ไขสัญญาการบริหารและดำเนินกิจการศูนย์ประชุมแห่งชาติสิริกิติ์ให้เอกชนเป็น 50 ปี จากเดิมเพียง 25 ปี ตามที่กระทรวงการคลังเสนอ โดยที่ไม่มีการแถลงข่าวเรื่องนี้แต่อย่างใด
ทั้งนี้บริษัทเอกชนที่บริหารและดำเนินกิจการศูนย์การประชุมแห่งชาติ สิริกิติ์ คือ บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ ซึ่งเป็นธุรกิจในเครือของนายเจริญ สิริวัฒนภักดี
อนึ่งก่อนหน้านี้ สืบเนื่องจากกรณี พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ได้รับเงินมรดกจากบิดา หรือ พ.อ.ประพัฒน์ จันทร์โอชา ในการขายที่ดิน 9 โฉนด ในช่วงปี 2556 จำนวนทั้งสิ้น 540 ล้านบาท
โดยที่ดินทั้ง 9 โฉนดนั้นได้ขายให้กับ บริษัท 69 พร็อพเพอร์ตี้ จำกัดซึ่งเป็นบริษัทในเครือของนายเจริญ สิริวัฒนภักดี ในราคา 600 ล้านบาท โดยเป็นการขายที่ดินไม่มีสิ่งปลูกสร้าง โฉนดที่ดินได้มาเกิน 10 ปี โดยผู้ซื้อได้ซื้อเพื่อการลงทุนในอสังหาริมทรัพย์ ซึ่งที่ดินทั้งหมดอยู่ในแขวงบางบอน เขตบางบอน กรุงเทพฯ 
โดยล่าสุดวานนี้ (24 ม.ค.) พลเอกประยุทธ์ จันทร์โอชา นายกรัฐมนตรีกล่าวถึงการต่อสัญญาบริหาร และดำเนินกิจการศูนย์การประชุมแห่งชาติสิริกิติ์ ในระยะที่ 3 ระหว่างกรมธนารักษ์ กระทรวงการคลัง กับบริษัท เอ็น.ซี.ซี. แมนเนจเม้นท์ แอนด์ ดิเวล ลอปเม้นท์ ว่า อย่ามองว่าเป็นการเอื้อประโยชน์
ซึ่งกระทรวงการคลังได้พิจารณาจากบริษัทที่ให้ผลประโยชน์และข้อเสนอที่เกิดประโยชน์สูงสุดต่อราชการ ทั้งนี้ การปรับเพิ่มระยะเวลาในการเช่าศูนย์การประชุมแห่งชาติสิริกิติ์จะส่งผลทำให้ราชการมีรายได้เพิ่มมากขึ้นกว่าเดิม รวมถึงจะมีการปรับปรุงอาคารซึ่งการดำเนินการทั้งหมดล้วนแต่จะสร้างประโยชน์ต่อราชการทั้งสิ้น
ขณะที่นายธีระชัย ภูวนาถนรานุบาล อดีตรัฐมนตรีว่าการกระทรวงการคลัง โพสต์ข้อความผ่านเฟซบุ๊กส่วนตัว (Thirachai Phuvanatnaranubala) ถึงกรณีดังกล่าวว่า
“ครม. ไฟเขียวแก้สัญญาเช่าที่ศูนย์ประชุมสิริกิติ์จากเดิม 25 ปี เป็น 50 ปี ให้แก่ธุรกิจในกลุ่มของคุณเจริญโดยไม่มีการประมูลแข่งขันอ้างว่า เพราะถือเป็นสัญญาเดิมที่บริษัทฯ ดำเนินการร่วมกับรัฐบาล เป็นการแลกกับการลงทุน 6,000 ล้านบาท ถ้าใช้หลักการนี้ ต่อไปทุกบริษัทที่มีสัญญาเดิมกับรัฐบาล ก็สามารถต่ออายุขยายเวลา โดยไม่มีการประมูลแข่งขันได้กันจะทำอย่างนี้ได้หมด หรือเปล่าจะรวมไปถึงเรื่องสำรวจและผลิตปิโตรเลียม และเรื่องธุรกิจดิวตี้ฟรีหรือเปล่า
 ซึ่งไม่เข้าใจว่า กระทรวงการคลังและกรมธนารักษ์ จะมั่นใจได้อย่างไรว่าประเทศชาติได้รับประโยชน์สูงสุดที่พึงจะได้ต้องระวัง มีความเสี่ยงอาจจะมีโทษเกิดขึ้นได้นะครับ รวมทั้งปัญหาด้านภาพพจน์เพราะชาวบ้านยังจำได้ว่า ใครเป็นผู้ซื้อที่ดินมรดกของท่านนายกรัฐมนตรีองค์การต่อต้านคอร์รัปชันหายไปไหน ทำไมไม่เข้าไปดูติดตามเรื่องนี้แทนที่จะไปจัดสัมมนาใหญ่โต เพื่อเชิญคนที่เกี่ยวข้องกับสินบนโรลส์-รอยซ์อย่าให้กลายเป็นการเปิดเวที ให้ผู้ที่เดิมทำงานอยู่ในตำแหน่งและในห้วงเวลาที่มีการจ่ายสินบนออกมาแก้ตัว”